
Magyarországi egyetemisták adófizetési attitűdjének vizsgálata fogolydilemma alapú kísérlettel

Az állami költségvetés jelentős hányadát teszik ki az adóbevételek, azonban a lakosság és a
vállalatok adóelkerülő magatartása miatt az állam ennek egy részétől elesik. A fiatal felnőttek
ebben az életszakaszban kerülnek először olyan helyzetbe, amikor például jövedelmük után
adózniuk kell, így ekkor hozzák meg első adófizetési döntéseiket is. Kutatásunkban azt
vizsgáltuk, hogy a magyar egyetemisták hogyan viszonyulnak az adófizetés, illetve az
adóelkerülés témaköréhez. A kutatásban résztvevő 32 személlyel a fogolydilemma egy
négyszereplős, adófizetésre vonatkoztatott változatát játszottuk le csoportokban, majd egy, az
adóelkerüléshez való viszonyukat felmérő kérdőívet töltöttek ki. A játék során azt próbáltuk
megfigyelni, hogy az egyes játékosok mennyire viselkednek a közgazdasági emberkép
felfogásának megfelelően, azaz önérdekkövetően, saját hasznukat maximalizálva, vagy ettől
eltérő viselkedést mutatnak, a társadalmi közhasznot is figyelembe veszik, morális szempontból
helyesnek tekintett módon cselekednek. Feltevésünk az volt, hogy megbeszélés hiányában a
szereplők a Nash-egyensúlyi pontba jutnak (mindenki önérdekkövetően viselkedik), viszont ha
lehetőségük van kommunikációra, közös stratégia kiépítésére, akkor hajlandóak a kooperációra
és az egyéni érdekek helyett az össztársadalmi jólétet helyezik előtérbe. Feltevéseinknek
azonban csak egy része igazolódott be, ugyanis az első körökben a játékosok jelentős része a
racionalitásnak ellentmondóan cselekedett: vagy végig fizetett adót, vagy csalás után ismét
adózott. A megbeszélések folyamán ugyan az összes csoport felismerte, hogy a kooperáció
minden téren pozitív kifizetésekkel társulna, ennek ellenére voltak esetek, ahol a résztvevők
nem tartották magukat a megbeszéltekhez, így a kooperáció nem valósult meg teljeskörűen.
Ezen felül azt feltételeztük, hogy a résztvevők a kérdőívben becsületesebbnek vallják magukat,
mint ahogyan a játék során viselkedtek. Ez a hipotézisünk igaznak bizonyult, a résztvevők
adóelkerülő magatartásuk ellenére is magasabbra értékelték saját becsületességüket.



